Roerende huldeblyk aan vierpotige polisielidDie snuffelhond, Black. Die polisie se honde-eenheid op Humansdorp het die afgelope week met hartseer afskeid geneem van hul geliefde polisiehond, Black. Black, ’n bloedhond-Blue Tick-kruising, is verlede maand dood. Die hond het in April, ná nege jaar by die honde-eenheid, weens ŉ hartkwaal afgetree. Hy het daarna tot en met sy dood permanent by sy polisiehanteerder gewoon. Kapt. Mali Govender, polisiewoordvoerder, sê Black is in 2011 saam met vier van sy broers en susters deur hanteerders by die polisie se opleidingsentrum in Atteridgeville touwys gemaak voordat hy by die honde-eenheid in Humansdorp aangesluit het. Hy was toe een jaar oud. Black en sy hanteerder, ao. Maurice Konzani. (Foto: SAPD) Volgens Govender het Black homself vinnig bewys as een van die beste spoorsnyhonde in die eenheid en het hy poot bygesit om verskeie sake van veediefstal en huisbraak op te los. “Black het ŉ belangrike rol gespeel in die herwinning van versteekte goedere, karkasse en die identifisering van misdaadtonele.” Hy het in 2012 onder meer ŉ soek-en-reddingspan gehelp om ’n vermiste vrou in die Stormsrivier op te spoor en in 2013 het hy gehelp om vyf veediewe in die omgewing van Fort Beaufort vas te trek. Die boer wie se vee destyds gesteel is, het Black se lof daarna in ’n brief aan die polisie se Oos-Kaapse hoofkantoor besing. Die boer het gesê Black het gehelp om sy vertroue in die polisie te herstel nadat hy vroeër ’n groot verlies weens veediefstal gely het. Black en sy hanteerder, ao. Maurice Konzani. (Foto: SAPD) Black en sy hanteerder, ao. Maurice Konzani, is die jaar daarna as top-presteerders in die kategorie vir misdaadvoorkoming in die Oos-Kaap benoem. Hulle het eindelik as naaswenners weggestap. Konzani het in ’n roerende huldeblyk afskeid van sy vierpotige kollega geneem. “Black het sy eie verhaal op die honde-eenheid se muur van herinnering geskryf. Hy het tydens sy diensjare die polisie se snuffelhondvlag hoog laat wapper. Ek salueer hierdie dapper vegter wat sy roeping getrou nagekom het. “Ek sal my maat onthou as ŉ moedige vegter. Rus in vrede, my vriend,” het ’n emosionele Konzani gesê.